SODBA SODIŠČA PRVE STOPNJE (pritožbeni senat)
z dne 18. junija 2008
Zadeva T-164/07 P
Asa Sundholm
proti
Komisiji Evropskih skupnosti
„Pritožba – Javni uslužbenci – Uradniki – Karierno ocenjevalno poročilo – Ocenjevalno obdobje 2003 – Pravica do obrambe – Nedopustna pritožba – Neutemeljena pritožba“
Predmet: Pritožba zoper sodbo Sodišča za uslužbence Evropske unije (drugi senat) z dne 1. marca 2007 v zadevi Sundholm proti Komisiji
(F‑30/05, še neobjavljena v ZOdl. JU), s katero se predlaga razveljavitev te sodbe.
Odločitev: Pritožba se zavrne. Asa Sundholm nosi svoje stroške in stroške, ki jih je v tem postopku priglasila Komisija.
Povzetek
1.      Uradniki – Ocena – Karierno ocenjevalno poročilo – Pravica do obrambe – Obseg
(Kadrovski predpisi za uradnike, člen 43)
2.      Pritožba – Pritožbeni razlogi – Pritožbeni razlog, prvič predložen šele v okviru pritožbe – Nedopustnost
(Statut Sodišča, člen 51)
1.      V sistemu ocenjevanja, ki ga je vzpostavila Komisija, ni mogoče kot kršitev načela spoštovanja pravice do obrambe obravnavati
dejstva, da se je drugostopenjski ocenjevalec posvetoval z ocenjevalcem ali s sodelavci ocenjevanega uradnika brez kontradiktorne
razprave s tem uradnikom, če se tako zbrane informacije ne razlikujejo od informacij, uporabljenih kot podlaga za ocene, ki
sta jih prej dala ocenjevalec in potrjevalec, ali če jih drugostopenjski ocenjevalec, če se to zgodi, ne namerava uporabiti
proti uradniku.
(Glej točki 28 in 29.)
Napotitev na: Sodišče prve stopnje, 20. november 2007, Ianniello proti Komisiji, T‑308/04, še neobjavljena v ZOdl. JU, točka 73.
2.      Trditi pred Sodiščem prve stopnje, da je ugotovitev Sodišča za uslužbence napačna, na podlagi dejanske predpostavke, ki se
razlikuje od predpostavke, o kateri je moralo odločiti zadnjenavedeno sodišče, je enako navedbi novega razloga, s katerim
se razširi predmet spora in ki ga ni mogoče prvič navesti v pritožbenem postopku. Pritožbeno sodišče je pristojno samo za
presojo pravne rešitve v zvezi z razlogi, ki so se obravnavali pred sodiščem na prvi stopnji.
(Glej točki 41 in 42.)
Napotitev na: Sodišče, 1. februar 2007, Sison proti Svetu, C‑266/05 P, ZOdl., str. I‑1233, točka 95 in navedena sodna praksa.